Weerdiens waarsku oor donderstorms, haelReënweer in Johannesburg. (Foto: City of Joburg via Twitter) Suid-Afrikaners oor groot dele van die land moes die naweek sambrele uitpluk nadat reën uitgesak het. Die SA Weerdiens het boonop ŉ waak uitgereik vir moontlike hewige donderstorms oor Botswana, Noordwes, die oostelike dele van die Vrystaat en die noordelike gedeeltes van die Oos-Kaap. In die omgewing van Bloemfontein word teen moontlike haelstorms gewaarsku. Mbavhi Maliage, ŉ voorspeller vir die SA Weerdiens, het gesê reën word nog Maandag oor Gauteng, Limpopo, Mpumalanga en dele van die oostelike Vrystaat verwag. Dit klaar op teen Dinsdag, maar teen Woensdag word nóg reën oor die sentrale en oostelike gedeeltes van die land verwag. Dit sal na verwagting tot Donderdag voortduur. Maliage het gesê koeler temperature oor gedeeltes van die binneland sal tot die naweek voortduur, wanneer die kwik weer gaan begin styg. In Gauteng word temperature van tussen 24 en 26 vandeesweek verwag. Sy het gesê die reënweer is heeltemal normaal vir dié tyd van die jaar. Charles Mababos, woordvoerder vir die Tshwane-nooddienste, het gesê nooddienswerkers en reddingspanne is weens die reën op ŉ gereedheidgrondslag in die stad geplaas. “Ons het ook hulpbronne ontplooi om laagwaterbrûe te monitor, veral in omgewings soos Centurion,” het Mabaso gesê. Volgens hom is geen ernstige voorvalle tot dusver aangemeld nie. Kobedi Mokheseng, woordvoerder vir die Ekurhuleni-metropolisie het gesê daar was sedert Maandagoggend ook nog geen voorvalle van oorstromings of ernstige ongelukke weens die reënweer in dié gebied aangemeld nie. Ook Nana Radebe, woordvoerder van die Johannesburgse nooddienste, het gesê sake verloop vlot, ten spyte van die reën en daar is tot dusver ook nie in Johannesburg ernstige voorvalle aangemeld nie. Gauteng Weather het teen moontlike kitsvloede gewaarsku en motoriste is gemaan om ekstra rytyd by te voeg.